*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Ιουνίου 1988

για την αποδοχή των αναλήψεων υποχρεώσεων που προτάθηκαν στο πλαίσιο της έρευνας αντιντάμπινγκ όσον αφορά τις εισαγωγές οξαλικού οξέος καταγωγής Ταϊβάν και Νότιας Κορέας και για την περάτωση της έρευνας όσον αφορά έναν εξαγωγέα

(88/353/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 σχετικά με την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως το άρθρο 10,

Μετά από διαβουλεύσεις στα πλαίσια της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. Προσωρινά μέτρα

(1) Με τον κανονισμό (ΕΟΚ) αριθ. 699/88 (3), η Επιτροπή επέβαλε προσωρινό δασμό αντιντάμπινγκ στις εισαγωγές οξαλικού οξέος καταγωγής Ταϊβάν και Νότιας Κορέας.

Β. Μεταγενέστερη διαδικασία

(2) Μετά την επιβολή του προσωρινού δασμού αντιντάμπινγκ, ορισμένα ενδιαφερόμενα μέρη, από τα οποία κυρίως η DAVSA, που είναι ο καταγγέλλων, γνωστοποίησαν τις απόψεις τους σχετικά με τον εν λόγω δασμό.

Ορισμένα ενδιαφερόμενα μέρη ζήτησαν επίσης να ενημερωθούν σχετικά με τα βασικά γεγονότα και τις παρατηρήσεις βάσει των οποίων η Επιτροπή θα πρότεινε τη θέσπιση οριστικών μέτρων. Αυτά τα αιτήματα έγιναν αποδεκτά.

Γ. Ντάμπινγκ

(3) Μετά την επιβολή του προσωρινού δασμού δεν παραλήφθηκε κανένα νέο αποδεικτικό στοιχείο ως προς το ντάμπινγκ και η Επιτροπή, συνεπώς, θεωρεί ότι είναι οριστικά τα αποτελέσματα της έρευνας τα οποία αναφέρονται στον κανονισμό (ΕΟΚ) αριθ. 699/88.

Δ. Ζημία

(4) Δεν υποβλήθηκε κανένα νέο αποδεικτικό στοιχείο όσον αφορά τη ζημία που έχει προκληθεί στην κοινοτική βιομηχανία.

Ως εκ τούτου η Επιτροπή επιβεβαιώνει τα συμπεράσματα σχετικά με τη ζημία, τα οποία συνάγονται στον κανονισμό (ΕΟΚ) αριθ. 699/88.

(5) Συνεπώς, η Επιτροπή θεωρεί ότι από τα γεγονότα, όπως έχουν καθοριστεί οριστικά, προκύπτει ότι η ζημία που οφείλεται στις εισαγωγές οξαλικού οξέος που αποτελούν αντικείμενο ντάμπινγκ καταγωγής Ταϊβάν και Νότιας Κορέας, πρέπει να θεωρηθεί σημαντική.

Ε. Συμφέροντα της Κοινότητας

(6) Μετά την επιβολή του προσωρινού δασμού δεν ανακοινώθηκε καμία νέα πληροφορία όσον αφορά τα συμφέροντα της Κοινότητας και, επομένως, τα συμπεράσματα της Επιτροπής σχετικά με τα συμφέροντα της Κοινότητας, τα οποία συνάγονται στον κανονισμό (ΕΟΚ) αριθ. 699/88, παραμένουν αμετάβλητα.

Υπ' αυτές τις συνθήκες, η προστασία των συμφερόντων της Κοινότητας απαιτεί την επιβολή οριστικών μέτρων αντιντάμπινγκ στις εισαγωγές οξαλικού οξέος καταγωγής Ταϊβάν και Νότιας Κορέας.

Ζ. Ανάληψη υποχρεώσεων

(7) Η Uranus Chemicals Co. Ltd, Hsin Chu, Ταϊβάν αφού ενημερώθηκε σχετικά με το ότι έχουν επιβεβαιωθεί τα κυριότερα συμπεράσματα της προκαταρκτικής έρευνας όσον αφορά το προϊόν καταγωγής Ταϊβάν, πρότεινε ανάληψη υποχρεώσεων ως προς τις εξαγωγές της προς την Κοινότητα.

Αυτή η ανάληψη υποχρέωσης θα συμβάλει κυρίως στο να αυξηθούν οι τιμές εξαγωγής προς την Κοινότητα σε επίπεδο το οποίο η επιτροπή έκρινε επαρκές για να εξαλειφθεί η ζημία που οφείλεται στις εν λόγω εισαγωγές, λαμβανομένων υπόψη, αφενός, του επιπέδου των τιμών αυτών των εισαγωγών και, αφετέρου, του περιθωρίου κατά το οποίο αυτές οι τιμές ήταν χαμηλότερες από την κατώτατη τιμή στο εσωτερικό της Κοινότητας που μπορεί να εξασφαλίσει σ' έναν αποδοτικό κοινοτικό παραγωγό ικανοποιητικό εισόδημα ώστε να μπορεί να συνεχίσει τις δραστηριότητές του.

Υπ' αυτές τις συνθήκες, η προτεινόμενη ανάληψη υποχρέωσης θεωρείται αποδεκτή και, συνεπώς, μπορεί να περατωθεί η διαδικασία χωρίς την επιβολή οριστικού δασμού αντιντάμπινγκ όσον αφορά τον συγκεκριμένο εξαγωγέα.

Η συμβουλευτική επιτροπή δεν προέβαλε αντιρρήσεις ως προς τη λύση αυτή,

ΑΠΟΦΑΣΙΖΕΙ:

Άρθρο 1

Η ανάληψη υποχρεώσεων που πρότεινε η Uranus Chemicals Co. Ltd, Hsin Chu, Ταϊβάν, στο πλαίσιο της έρευνας αντιντάμπινγκ όσον αφορά τις εισαγωγές οξαλικού οξέος που υπάγεται στον κωδικό ΣΟ 2917 11 00, καταγωγής Ταϊβάν και Νότιας Κορέας, γίνεται αποδεκτή.

Άρθρο 2

Περατώνεται η έρευνα αντιντάμπινγκ που αναφέρεται στο άρθρο 1, όσον αφορά την Uranus Chemicals Co. Ltd, Hsin Chu, Ταϊβάν.

Βρυξέλλες, 22 Ιουνίου 1988.

Για την Επιτροπή

Karl-Heinz NARJES

Αντιπρόεδρος

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 167 της 26. 6. 1987, σ. 9.

(3) ΕΕ αριθ. L 72 της 18. 3. 1988, σ. 12.